《梅仙观》
宋代·洪朋

炎灵失其御，四海无安税。呜乎梅南昌，脱屣元始岁。

小臣披肝胆，宫掖事严秘。上书竟渺茫，弃掷江湖外。

一朝厌蜗角，万里骑鹏背。向来杀青士，此事美无对。

到今瑶池地，风露翔孔翠。仰瞻神界游，千载想生气。

愿为龙鳞婴，勿学蝉骨蜕。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。